

**PÄÄLLYSTÖLIITON TOIMINTAKERTOMUS**

**EVP-YHDISTYS RY** 1 (4)

**TOIMINTAKERTOMUS 2018**

**1. Toiminta-ajatus ja -tavoitteet**

Yhdistyksen toiminnan tärkein tehtävä oli toimia jäsenistönsä edunvalvojana ja keskinäisenä yhteyslinkkinä.

Tätä työtä yhdistys teki

- pitämällä yllä kotisivuja, järjestämällä tapaamisia sekä perinne- ja kesäpäivät.

- osallistumalla Päällystöliiton päätöksentekoon edustajakokouksessa ja osallistumalla työskentelyyn hallituksessa läsnäolo- ja puheoikeudella

- osallistumalla Valtakunnalliset Eläkeläisjärjestöt VENK ry:n työskentelyyn

- osallistumalla Akavan senioriverkoston työskentelyyn

Tavoitteen mukaisesti tiedotusta toteutettiin vuoden mittaan yhdistyksen järjestämissä tilaisuuksissa, jäsentiedotteella, yhdistyksen nettisivuilla www.paallystoliitto.fi ja Päällystölehdessä. Kotisivuille otettiin myös paikallisyhdistysten jäsentiedotteita.

Maanpuolustuksen parissa työskenteleviin yhteistyökumppaneihin on ollut tavoitteena hyvät suhteet, jotka tukivatkin hyvin meidän tavoitteitamme. Tukea saatiin mm. yhdistyksen kokousten ja kesäpäivien järjestelyjen toteuttamisessa.

Yhdistys pyrki kehittämään jäsentensä yhteenkuuluvaisuutta hyvähenkisillä tapaamisilla perinne- ja kesäpäivillä. Tapahtumista ilmoitettiin jäsentiedotteella, kotisivuilla ja Päällystölehdessä.

**2. Toiminnan avainalueet**

Toimintavuoden avainalueet olivat

- jäsenhuolto, jolla pyrimme helpottamaan eläkkeelle siirtymisen aiheuttamia muutoksia elämässä. Tätä työtä helpottamaan olemme luoneet alueellista tukihenkilöverkostoa

- jäsenille tarkoitettujen perinnepäivien sekä kurssi- ja perhetapaamiseksi tarkoitettujen kesäpäivien järjestäminen

- tiedottaminen jäsentiedotteilla, kotisivuilla ja Päällystölehdessä sekä paikallisten yhdyshenkilöiden toimesta

- edunvalvonta- ja yhteistyö Päällystöliiton kanssa

- edunvalvontatyö VENKin kanssa

- eläkeläisten edunvalvonta Akavan senioriverkostossa

- yhteistyö maanpuolustus- ja perinnejärjestöjen kanssa

**3. Tärkeimmät tapahtumat**

3.1. Perinnepäivät

Perinnepäivät vietettiin 17.-18.3. Tuusulassa ja risteilyllä Silja Europalla Tallinnaan. Osanottajien kokoontumisen jälkeen tilaisuus jatkui kokouskahvilla ja munkeilla. Kokouksen aluksi sotakamreeri Matti Kulmala toivotti osanottajat tervetulleeksi ja johdatti naiset tutustumaan Kapteenintaloon.

Vuosikokous aloitettiin henkilövalinnoilla ja puheenjohtajaksi valittiin Jussi Anttila, sihteereiksi Jyrki Kylmänen ja Harri Kolila. Kokous vietiin läpi asiantuntevasti ja sujuvasti yhteisymmärryksessä. Vuosikokouksen jälkeen Matti Kulmala otti miehet mukaansa ja esitteli museota asiantuntevalla ja mielenkiintoisella tavalla.

Museon esittelyn jälkeen siirryttiin linja-autolla kohti Länsisatamaa, mistä lähdimme Silja Europalla risteilylle. Laivalla nautimme yhteisen buffetpäivällisen ja siirryimme omatoimiseen illanviettoon. Sunnuntaina oli mahdollisuus lyhyeen käyntiin Tallinnassa. Takaisin Helsingissä oltiin klo 16 ja paluumatkat kotiin alkoivat.

3.2. Kesäpäivät

Kesäpäivät vietettiin Joensuussa Hotelli Kimmelissä 17.-18.8. Virallinen ohjelma aloitettiin lauantaina lounaalla, vaikka noin puolet osanottajista olikin saapunut jo perjantaina.

Lounaan jälkeen jakaannuimme kahteen osastoon, joista toinen lähti tutustumaan Joensuun kaupunkiin oppaan johdolla. Toisen osaston kohteena oli ortodoksinen seminaari, jossa tutustuttiin kirkkoon. Seminaarilla nautittiin makoisat kahvit ja siellä oli osastojen vaihto.

Iltajuhlan avasi puheenjohtaja Markku Virtanen. Illan ohjelmassa oli muistamiset ja illallisen nauttiminen sekä keskinäinen seurustelu.

Oman lisänsä kesäpäiville toi peruskurssit 18 ja 25, jotka olivat päättäneet kokoontua kesäpäivien yhteydessä.

3.3. Syysretki Riikaan

Pertti Heikkilä oli valmistellut matkanjärjestäjä Veli-Heikki Tuovisen kanssa matkan

21.-24.10., joka suuntautui 48 hengen voimin Baltiaan. Länsisatamasta alkaneen matkan ensimmäinen etappi oli Pärnu, matkan aikana Jaakko Paloposki kertoi kokemuksistaan ajalta, jonka oli ollut alueella töissä. Riiassa majoittumisen jälkeen oli opastettu kierros linja- autolla ja jalan kaupungissa. Seuraavana päivänä tutustuttiin Salspilissä olleeseen keski- tysleiriin ja Rumbulan joukkomurhan muistomerkille. Iltapäivällä vierailu moottorimuseoon ja tutustuminen Lidon hirsilinnaan, jossa oli mahdollisuus ruokailuun.

3.4. Virkistyslomat

Toimintavuodelle emme saaneet tuettuja lomia Maaseudun Terveys- ja Lomahuolto ry:ltä.

3.5. Yhdistyksen sääntöjen uusiminen

Pitkään puhuttu sääntöjen nykyaikaistaminen saatiin toden teolla käyntiin hallituksen marraskuun laivaristeilyn synnyttämänä. Pitkien ja ajoittain värikkäiden sähköpostiviestien jälkeen uusi sääntöluonnos oli valmis päätettäväksi vuosikokoukselle 2019. Keskeisimmät muutokset ovat puolisojäsenen hyväksyminen yhdistyksen jäseneksi sekä hallituksen varajäsenten määrän supistaminen kahteen ja heidän toimikautensa lyhentäminen vuoteen.

**4. Kokoukset**

4.1. Vuosikokous

Yhdistyksen sääntömääräinen vuosikokous pidettiin 17.3. Ilmatorjuntamuseolla Tuusulassa.

4.2. Hallitus

Hallitus kokoontui työskentelemään toimintavuonna neljä kertaa.

1/2018 30.1. Hotelli Cumulus, Lappeenranta

2/2018 18.3. Laiva Silja Europa, Tallinna

3/2018 19.8. Sokos Hotelli Kimmel, Joensuu

4/2018 27.11 Laiva Viking Mariella, Tukholma

Hallituksen kokoonpano

Puheenjohtaja Markku Virtanen, Helsinki 2017 - 2018

Varsinaiset jäsenet Henkilökohtaiset varajäsenet

Esa Barsk, Rovaniemi 2018 - 2019 Aake Mäkinen, Tampere

Juha Kakko, Säkylä 2018 - 2019 Lauri Sund, Säkylä

Harri Kolila, Asikkala 2018 - 2019 Pertti Heikkilä, Tampere

Aki Karvonen, Kirkkonummi 2017 - 2018 Aki Harju, Hollola

Martti Lång, Oulu 2017 - 2018 Veijo Koskela, Oulu (2018)

Aarre Toivonen, Kuhmo 2018 Seppo Hyttinen, Kontioniemi

Järjestäytymiskokouksessaan hallitus ja valitsi seuraavat toimihenkilöt ja toimikunnat

- varapuheenjohtaja Esa Barsk

- sihteeri Harri Kolila

- jäsensihteeri Aki Karvonen

- virkistystoiminta / lomavastaava Pertti Heikkilä

- urheiluvastaava Martti Lång

- VENKin edustaja/tiedotus/kotisivut Markku Virtanen

- taloudenhoitaja Lauri Sund

- työvaliokunta: puheenjohtaja, varapuheenjohtaja, sihteeri ja/tai taloudenhoitaja.

Toiminnantarkastajiksi valittiin Harri Ojanen ja Valto Vainio Helsingistä sekä heidän varalleen Tapani Saari ja Kari Takussaari Helsingistä.

**5. Edunvalvonta**

5.1. Valtakunnalliset eläkeläisjärjestöt VENK ry

Hallitus nimesi yhdistyksen edustajaksi VENKin hallitukseen Markku Virtasen ja varaedustajaksi Pertti Heikkilän. VENK ry:n hallitus on kokoontunut vuoden aikana 4 kertaa. VENK ry:ltä on useita kertoja pyydetty lausuntoja erilaisiin valmisteilla oleviin asioihin. Vielä useampiin valmisteilla oleviin asioihin olemme antaneet lausuntoja. Lisäksi olemme lähestyneet kirjeitse eri eduskuntaryhmiä VENKin eläkeläisiä vaivaavista asioista. Muutamista on jopa saatu vastaukset. VENK:n hallitus teki vierailun eduskuntaan, jossa he tapasivat kaikkien eduskuntaryhmien edustajat. Tapaamisessa keskusteltiin eläkeläisten asemasta.

5.2. Päällystöliitto ry (PL)

Yhdistyksen puheenjohtaja osallistui Päällystöliiton hallituksen työskentelyyn läsnäolo- ja puheoikeudella. Puheenjohtajapäiville 21. - 23.4. osallistui Markku Virtanen.

Päällystöliiton urheilutoimintaan evp-yhdistyksen jäsenet ovat osallistuneet aktiivisesti. Kilpailujen tulokset ovat luettavissa päällystöliiton sivuilta www.paallystoliitto.fi.

Päällystöliiton lomahuoneistoista Saariselällä, Kolilla, Vierumäellä ja Helsingin asunnoista tiedotettiin yhdistyksen jäsenille ja niitä myös käytettiin. Lomahuoneistojen varausosoite on www.paallystoliitto.fi.

5.3. Akava Päällystöliiton nimeämänä edustajana Akavan senioriverkoston kokouksiin osallistuivat Pertti Heikkilä ja Markku Virtanen. Senioriverkostoa muutettiin vuoden aikana siten, että siitä tuli AKAVAN hallituksen asettama työryhmä. Uusi työryhmä sai vuoden lopulla järjestäydyttyä.

**6. Tiedotustoiminta**

6.1. Jäsentiedote

Vuosikokouskutsu oli luettavissa Päällystölehdestä 6/2017 ja kesäpäiväilmoitus lehdessä 2/2018. Yhdistyksen jäsentiedote lähetettiin jäsenmaksulaskun mukana.

Vuosikokouksen valinnat olivat luettavissa yhdistyksen kotisivuilta www.paallystoliitto.fi.

6.2. Päällystölehti

Päällystölehti jaettiin jokaiselle jäsenelle jäsenmaksuun kuuluvana. Lehdessä tiedotettiin yhdistyksen asioista ja tapahtumista.

6.3. www.paallystoliitto.fi

Yhdistyksen kotisivut toimivat lähes reaaliaikaisena tiedotusvälineenä. Yhdistyksen tiedotusta hoidettiin kotisivuilla ja Päällystölehdessä. Kotisivuilla tiedotettiin myös alueellisesta toiminnasta.

6.4. Sähköposti

Yhdistyksen hallitus toimi sisäisessä yhteydenpidossa pääosin sähköpostitse.

Jäsenistölle tiedotettiin sähköpostilla, mikäli osoite oli tiedossa.

**7. Huomionosoitukset**

7.1. Muistamiset

Puheenjohtaja on muistanut tietoon tulleiden, viimeiseen iltahuutoon kutsuttujen omaisia osanottokortilla tai suruadressilla.

Syntymäpäiväänsä (50, 60, 70, 75, 80, 85 ja 90) viettäneitä jäseniä onniteltiin merkkipäivinä yhdistyksen kortilla ja kaikkia yli 90-vuotiaita onniteltiin heidän syntymäpäivänään.

Yhteistyökumppaneita muistettiin merkkipäivinä.

Markku Virtanen ja Esa Barsk edustivat yhdistystä Vöyrissä aliupseerien koulutuksen 100-vuotisjuhlissa. Lisäksi he edustivat yhdistystä Oulun evp-osaston 50-vuotisjuhlissa. Puheenjohtaja edusti yhdistystä Rovaniemellä paikallisen evp-osaston 20-vuotisjuhlissa.

7.2. Yhdistyksen kunniajäsen

Yhdistys on kutsunut aiemmin kunniajäsenekseen Raimo Toverin. Yhdistyksellä ei ole muita kunniajäseniä.

7.3. Yhdistyksen standaari

Toimintakaudella on jaettu yksi standaari. Standaari nro 27 myönnettiin Markku Dufvalle.

7.4. Kunniakilpi

Toimintakaudella ei myönnetty kunniakilpiä.

7.5. Hautakivimerkki

Vuoden aikana on poisnukkuneiden jäsenten omaisille luovutettu viisi ja ei jäsenen omaisille on myyty kolme hautakivimerkkiä kiinnitettäväksi hautakiveen tai uurnaan.

**8. Talous**

8.1. Varainhankinta

Talous on perustunut jäsenmaksuihin. Toimintavuonna yhdistyksen jäsenmaksu oli 35 euroa.

8.2 Taloudellinen toiminta

Jäsenmaksuun sisältyivät Päällystölehti, kalenteri ja liiton lomakohteiden käyttöoikeus. Taseen loppusumma on **43962,82** euroa. Tuloslaskelma osoittaa alijäämää **2491,03 €**, joka esitetään kirjattavaksi oman toiminnan pääomatilille. Tuloslaskelma ja tase on esitetty erillisenä liitteenä.

8.3. Jäsenistö, jäsenhankinta ja jäsenhuolto

Jäsenmäärä oli vuoden lopussa 1862. Yhdistyksen jäsenhankinta on toiminut odotetusti. Yhdistyksen järjestöllisen painoarvon nostamiseksi jäsenmäärän hankintaan on edelleen panostettava. Kuten muissakin yhdistyksissä, osa jäsenistöstä liittyy ja eroaa varsin lyhyen jäsenyyden jälkeen. Palveluksessa olevien rekrytointiin pyrittiin vaikuttamaan Päällystöliiton puheenjohtajapäivillä ja edustajakokouksessa.

Vuosikokous on vapauttanut rintamatunnuksen omaavat jäsenet jäsenmaksusta.

**9. Yhteenveto**

Yhdistyksen toiminnot ovat vakiintuneet. Iso haaste oli kaikkien eläkkeelle siirtyvien opistoupseerien saaminen mukaan toimintaan. Vain jäsenmäärää lisäämällä pystymme vahvistamaan asemaamme edunvalvojana. Toinen haaste on eläkkeelle siirtyvien muutosvalmennus. Tätä työtä varten yhdistyksen olisi saatava enemmän vaikutusmahdollisuuksia liiton toimintaan. Jäsenistönsä edunvalvojana yhdistyksellä on painoarvoa yhdessä Päällystöliiton kanssa.

Valtakunnalliseen ja yhteiskuntapoliittiseen vaikuttamiseen olemme hakeneet isompia eläkeläisryhmiä, joiden kanssa yhdistymällä on mahdollista saada meille edullista vaikutusta valtakunnalliseen tulonjaon suunnitteluun. Pystyäkseen säilyttämään asemansa edunvalvojana VENKin pitää hakea liittolaisia, mutta myös meidän pitää saada lisää jäseniä, jolloin saadaan painoarvoa VENKin jäsenenä.

Alueiden, joilla vielä vaikuttavat Päällystöliiton yhdistykset, on pyritty auttamaan näiden toimintaa. Olemme tarjonneet Päällystöliiton yhdistyksille omia jäseniämme, joilla on päivälläkin aikaa hoitaa asioita, esim. sihteereiksi, kiinteistövastaaviksi jne.

Jatkuvana haasteena on ikääntyvien jäsentemme kunto. Työtä kuntolomien saamiseksi jäsenistöllemme jatkettiin.

Hallitus